Up-271/99
Natisni
Opravilna št.:
Up-271/99
Datum odločitve:
30. 11. 1999
ECLI:
ECLI:SI:USRS:1999:Up.271.99
Akt:
Ustavna pritožba A. A. zaradi postopka pred Višjim delovnim in socialnim sodiščem
Izrek:
Ustavna pritožba A. A. zaradi postopka pred Višjim delovnim in socialnim sodiščem se zavrže.
Evidenčni stavek:
Ustavno sodišče zavrže ustavno pritožbo, če pritožnik v konkretni zadevi prehodno ni izčrpal vseh pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.

Pravica do sodnega varstva.
Pravna podlaga:
Ustava, 23., 157. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
20. 10. 1999
Vrsta odločitve:
sklep
Vrsta rešitve:
zavrženje
Dokument:
US19809
Up-271/99
30. 11. 1999
S K L E P
Ustavno sodišče je v postopku za preizkus ustavne pritožbe A. A. iz Ž. na Z. na seji senata dne 30. novembra 1999
s k l e n i l o:
Ustavna pritožba A. A. zaradi postopka pred Višjim delovnim in socialnim sodiščem se zavrže.
O b r a z l o ž i t e v
1. Pritožnica zatrjuje nekorektno ravnanje pritožbenega sodišča v njeni zadevi. Navaja, da se je pritožila zoper odločitev Delovnega sodišča, pritožbeno sodišče pa je ni pismeno obvestilo, da so njeno pritožbo prejeli, kdaj jo bodo obravnavali in kateri sodnik ter kaj je potrebno še argumentirati. S tem naj bi ji bila kršena pravica do informiranja v sodnem postopku. V dopolnitvi vloge pa še zatrjuje, da naj bi šlo za namerno zavlačevanje in ignoriranje zadeve. Posamični akt, v zvezi s katerim vlaga ustavno pritožbo, pa naj bi bila njena pritožba oziroma smiselno ravnanje Višjega delovnega in socialnega sodišča ob obravnavi te pritožbe.
2. Poslovanje sodišč urejata zakon (6. člen Zakona o sodiščih, Uradni list RS, št. 19/94, 45/95 in 38/99 - ZS) in Sodni red (Uradni list RS, št. 17/95, 35/98 in 91/98). Ta v 73. členu določa, da daje strankam podatke o stanju zadeve, kot izhajajo iz vpisnika, vpisničar ustreznega vpisnika v sodni pisarni v času uradnih ur. V njegovem 159. členu pa je določeno splošno pravilo o vrstnem redu reševanja zadev: sodišče obravnava zadeve po vrstnem redu pripada na sodišče. Možnost seznaniti se s stanjem zadeve (vključno s preverbo datuma prejema pritožbe na pritožbeno sodišče in številko zadeve, pod katero se vodi) ima torej pritožnica kadarkoli: seveda po postopku, ki je predpisan enako za vse stranke v sodnih postopkih. Ne izhaja pa iz navedb v ustavni pritožbi, da bi bila v dosedanjem teku pritožbenega postopka pritožnici kršena pravica do enakega varstva pravic iz 22. člena Ustave.
3. Pritožnica smiselno zatrjuje tudi kršitev pravice do sojenja brez nepotrebnega odlašanja iz 23. člena Ustave. Po prvem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) se ustavna pritožba lahko vloži šele, ko so izčrpana vsa pravna sredstva. Za varstvo pravice do sodnega varstva brez nepotrebnega odlašanja je v našem pravnem sistemu na voljo sodno varstvo v upravnem sporu zoper dejanja ali opustitve po drugem odstavku 157. člena Ustave. Ustavna pritožba je praviloma dopustna šele, ko je izčrpano to pravno sredstvo. Da bi tako sodno varstvo uveljavljala, pa pritožnica ne izkaže.
4. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan